विश्व कप 2015 में खेलना सौ फीसदी निश्चित नहीं : धोनी  
धोनी का कहना है कि उन्हें 100 फीसदी यकीन नहीं है कि वह 2015 विश्व कप खेल पाएंगे या नहीं और टूर्नामेंट से दो साल पहले इस पर फैसला लेंगे।
भारत को विश्व कप दिलाने वाले कप्तान महेंद्र सिंह धोनी का कहना है कि उन्हें 100 फीसदी यकीन नहीं है कि वह 2015 विश्व कप खेल पाएंगे या नहीं और टूर्नामेंट से दो साल पहले ही इस बारे में फैसला लेंगे। धोनी ने कहा, यदि आप 2015 की बात करें, तो अभी उसमें काफी समय है। पता नहीं तब मैं कहां रहूंगा। मैं 2013 में तय करूंगा कि मैं 2015 विश्व कप के लिए सौ प्रतिशत उपलब्ध हूं या नहीं।  एक कार्यक्रम में धोनी ने कहा, आप टीम में ऐसा विकेटकीपर नहीं चाहेंगे, जिसने विश्व कप से ठीक पहले 100 या 80 मैच ना खेलें हों। यदि सब कुछ ठीक-ठाक रहा, तो 2013 के अंत तक अपने शरीर को देखकर मैं फैसला लूंगा।  धोनी की कप्तानी में भारत ने टी-20 विश्व कप, 50 ओवरों का विश्व कप और चेन्नई सुपर किंग्स ने आईपीएल तथा चैंपियंस लीग टी-20 टूर्नामेंट जीते हैं। धोनी ने कहा कि वह 2015 में भी विश्व कप जीतना चाहेंगे, लेकिन अभी पूरी तरह तय नहीं है कि वह खेलेंगे या नहीं।  उन्होंने कहा, क्यों नहीं, मैं दोबारा जीतना चाहूंगा। सपने नहीं हों, तो अच्छा खेलने की प्रेरणा कैसे मिलेगी। लेकिन फोकस निकट भविष्य के लक्ष्य पर होना चाहिए। ज्यादा दूर की सोचना ठीक नहीं। हम हर शृंखला जीतना चाहते हैं। असल जिंदगी में अपने नायकों के बारे में पूछने पर धोनी ने सचिन तेंदुलकर और अमिताभ बच्चन का नाम लिया।  उन्होंने कहा, यह कठिन सवाल है। सचिन तेंदुलकर हर क्रिकेटर का आदर्श हैं। उसी तरह बॉलीवुड के सबसे बड़े नायक अमिताभ बच्चन हैं, जिन्हें पूरी दुनिया जानती है। हमारे लिए वह प्रेरणास्रोत हैं, जो इस उम्र में भी इतना बेहतरीन काम कर रहे हैं।